Diari Oficial de la Generalitat Valenciana


Sumari del DOGV 6271, del 20-05-2010 (2010/5630)

ORDE 39/2010, de 11 de maig, de la Conselleria d'Educació, per la qual es convoca el programa d'ajudes a clubs i entitats esportives sense ànim de lucre per al foment de l'esport escolar dirigides a l'alumnat de centres públics i privats concertats i als seus centres docents respectius de nivells no universitaris per a l'any 2010.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6271

Data del DOGV
:   20-05-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/5630


Data del document
:   11-05-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ajuda pública
    * esport

ORDE 39/2010, de 11 de maig, de la Conselleria d'Educació, per la qual es convoca el programa d'ajudes a clubs i entitats esportives sense ànim de lucre per al foment de l'esport escolar dirigides a l'alumnat de centres públics i privats concertats i als seus centres docents respectius de nivells no universitaris per a l'any 2010. [2010/5630]
La Llei Orgànica 2/2006, de 3 de maig, d'Educació, establix en el títol preliminar del capítol I, com a principis i fins de l'educació, d'una banda la qualitat de l'educació per a tot l'alumnat, independentment de les seues condicions i circumstàncies, i d'una altra que els poders públics prestaran una atenció prioritària al conjunt de factors que afavorisquen la qualitat de l'ensenyança.
La Llei 10/1990, de 15 d'octubre, de l'Esport, establix en l'article 4 que l'administració de l'Estat i les entitats educatives i esportives atendran molt especialment la promoció de la pràctica de l'esport pels jóvens, a fi de facilitar les condicions de la seua plena integració en el desenrotllament social i cultural.
La Llei 4/1993, de 20 de desembre, de l'Esport de la Comunitat Valenciana, preveu en l'article 52.1 que «correspondrà a l'administració esportiva i educativa de la Generalitat vetlar perquè l'ensenyança física i esportiva en els centres escolars es convertisca en una verdadera formació física i esportiva encaminada a l'educació integral de la persona».
Esta orde pretén que els diferents clubs i entitats esportives que integren l'àrea de la Comunitat Valenciana, des de la seua autonomia gestora i pedagògica, realitzen experiències innovadores en l'àmbit de l'esport escolar, i el beneficiari d'estos plantejaments és l'alumnat de centres públics i privats concertats de nivells no universitaris.
Entre les contribucions de l'esport a l'educació cal destacar les següents per la seua important incidència per a este alumnat: facilita la incorporació de l'alumnat en la societat, li ensenya a seguir regles, l'ajuda a superar la timidesa, produïx un augment generalitzat del moviment coordinat, amplia les seues possibilitats motores, augmenta el seu creixement, pot previndre i millorar possibles discapacitats físiques, potencia la creació i regularització d'hàbits, desenrotlla el seu plaer pel moviment, estimula la higiene i la salut i li ensenya a tindre responsabilitats, a més de produir-li beneficis en les habilitats motores i cognitives, en les relacions personals i en el context del grup social que el rodeja.
Tenint en compte el context que ens ocupa, el foment de l'esport escolar pot ser un vehicle extraordinari per a potenciar aspectes educatius i socials a través de projectes enfocats a l'àrea fisicoesportiva. Esta circumstància exigix cooperació, assumpció de responsabilitats, seguiment de normes i instruccions, cura i conservació de materials, aplicació de tècniques concretes i utilització d'instal·lacions esportives de manera apropiada. Per tant, esta convocatòria d'ajudes sorgix del convenciment que la formació a través de l'esport pot proporcionar beneficis físics i cognitius a l'alumne, principalment establint experiències innovadores que faciliten el seu èxit escolar i personal.
La convocatòria es realitza de conformitat amb el Decret Legislatiu de 26 de juny de 1991 del Consell de la Generalitat Valenciana, pel qual s'aprova el Text refós de la Llei d'Hisenda Pública de la Generalitat Valenciana, la Llei 38/2003, de 17 de novembre, General de Subvencions, i el Reglament que ho desenrotlla, aprovat pel Reial Decret 887/2006, de 21 de juliol.
Per tot això i fent ús de les facultats que em conferix l'article 28 de la Llei 5/1983, de 30 de desembre, del Consell, i vista la proposta del director general d'Ordenació i Centres Docents de 5 de febrer de 2010 i de conformitat amb esta,
ORDENE
Primer. Objecte
L'objecte d'esta orde és convocar i regular el programa d'ajudes a clubs i entitats esportives sense ànim de lucre per a la realització de projectes dirigits a l'alumnat de centres públics i privats concertats de nivells no universitaris, a fi de fomentar l'esport escolar per a l'any 2010.
Les bases per les quals es regirà la convocatòria figuren com a annex I i el model de sol·licitud figura com a annex II.
Segon. Termini de presentació dels projectes
El termini de presentació finalitzarà el dia 14 de juny de 2010.
Tercer. Període de realització
Els projectes seleccionats es realitzaran durant l'any 2010.
Quart. Finançament
Les quantitats concedides als projectes seleccionats tindran la finalitat d'ajudar a sufragar els gastos que genere la seua realització i aniran a càrrec del capítol IV, línia de subvenció T5537000, de la secció 09, servici 02, centre gestor 01, del Programa 421.30, Ordenació Educativa, de la Conselleria d'Educació, per un import global màxim de 32.076 euros del pressupost de la Generalitat per a l'exercici 2010.
DISPOSICIONS FINALS
Primera
S'autoritza el director general d'Ordenació i Centres Docents perquè dicte les resolucions i instruccions necessàries per a l'aplicació de la present orde i es delega en ell la facultat per a resoldre la concessió o denegació de les ajudes a què fa referència esta convocatòria.
Segona
Les ajudes contingudes en esta orde no necessiten la notificació a la Comissió Europea, d'acord amb el que establix l'article 7.4 del Decret 147/2007, del Consell, de 7 de setembre (DOCV núm. 5596 d'11.09.2007), atés que es tracta d'actuacions que no suposen la realització d'activitats econòmiques, que puguen suposar falsejament de la competència en els intercanvis comercials dels estats membres, i no reunixen tots els requisits per a ser considerades ajudes d'estat als efectes de l'article 107 del Tractat de Funcionament de la Unió Europea.
Tercera
Esta orde produirà efectes des de l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició podrà interposar-se davant del conseller d'Educació, en el termini d'un mes a comptar de l'endemà de la publicació.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
València, 11 de maig de 2010
El conseller d'Educació,
ALEJANDRO FONT DE MORA TURÓN
Annex I
Bases per a la percepció d'ajudes econòmiques de l'exercici pressupostari 2010 per a la realització de projectes per al foment de l'esport escolar.
Primera. Objecte de la convocatòria
Les ajudes econòmiques tenen com a finalitat sufragar els gastos de funcionament que genere, als clubs i entitats esportives sense ànim de lucre participants en esta convocatòria, la realització de projectes per a fomentar l'esport escolar que tinguen com a objectius els indicats en la base següent.
Segona. Objectius
La realització d'accions directament relacionades amb el foment de l'esport escolar que necessitaran la implicació, almenys, d'un centre docent públic o privat concertat del municipi segons model que figura en l'annex IV. Estes accions hauran de tindre com a objectiu algun dels següents:
a) Donar a conéixer a l'alumnat del centre una o diverses modalitats o activitats fisicoesportives, preferentment autòctones, minoritàries o desconegudes, bé col·laborant amb el departament d'educació física, per mitjà del desenrotllament d'unitats didàctiques específiques, o bé organitzant cursos, xarrades, jornades de demostració i altres activitats formatives.
b) Promocionar la pràctica fisicoesportiva entre l'alumnat del centre organitzant activitats extraescolars d'iniciació a una modalitat o activitat fisicoesportiva.
c) Facilitar a l'alumnat del centre una pràctica fisicoesportiva continuada, amb activitats en horari extraescolar i, si és el cas, participació en les competicions d'activitat física i esport en edat escolar.
Tercera. Beneficiaris
1. Podran sol·licitar estes ajudes els clubs i entitats esportives sense ànim de lucre inscrits en el Registre d'Entitats Esportives de la Comunitat Valenciana, així com aquelles associacions sense ànim de lucre que, sense estar incloses en este registre, tinguen entre les seues activitats i fins principals la promoció de l'activitat física i l'esport, que desenrotllen estos programes en l'àmbit de la Comunitat Valenciana en coordinació amb centres educatius públics i privats concertats que tinguen autoritzades ensenyances de règim general.
2. No podran obtenir la condició de beneficiaris els sol·licitants que incórreguen en algun dels casos previstos en l'article 13 de la Llei 38/2003, de 17 de novembre, General de Subvencions.
Quarta. Tramitació de sol·licituds
La sol·licitud serà subscrita per l'òrgan competent o aquella persona física que tinga atribuïdes estes competències segons els estatuts de l'entitat.
Quinta. Documentació necessària per a la sol·licitud d'ajudes
Les entitats esportives sense ànim de lucre hauran de presentar original, en paper, de la documentació següent:
a) Imprés de sol·licitud arreplegat en l'annex II.
b) Descripció del projecte en suport paper i informàtic, ajustant-se a les següents característiques: extensió màxima de 25 pàgines, format Din A4 i font Arial 12 o semblant a doble espai. La descripció del projecte podrà regir-se pel següent guió orientatiu:
- Anàlisi de la situació del context en què s'emmarca el projecte.
- Justificació de la necessitat de sol·licitar ajudes per al seu desenrotllament.
- Objectius del projecte.
- Centre o centres públics i privats concertats amb els quals es coordina el programa, així com el procediment de coordinació establit.
- Alumnat destinatari del projecte i procediment de selecció.
- Activitats a desenrotllar.
- Temporalització de les actuacions.
- Responsable/s del projecte.
- Infraestructura, recursos humans i recursos materials que s'aporten per al desenrotllament del projecte.
- Justificació, si és el cas, del compliment d'aquells criteris de valoració establits per la Comissió en la base sèptima.
c) Certificat d'aprovació del projecte subscrit per l'òrgan competent del centre docent públic o privat concertat.
d) Previsió econòmica del projecte per a l'any 2010 segons model arreplegat en l'apartat B de l'annex II. Els gastos que podran ser objecte de subvenció seran, si és el cas, els continguts en els apartats del capítol 2 de l'Orde de 27 de desembre de 2001, de la Conselleria d'Economia, Hisenda i Ocupació, per la qual s'aproven els codis de la classificació econòmica dels pressupostos del sector administració general de la Generalitat Valenciana i les seues entitats autònomes amb semblant estructura pressupostària (DOGV núm. 4158, de 31.12.2001).
e) Certificat d'inscripció en el registre d'entitats esportives o, si és el cas, acreditació dels estatuts de l'associació sense ànim de lucre que, sense estar inclosa en este registre, tinga entre les seues activitats i fins principals la promoció de l'activitat física i l'esport.
f) Fitxa de manteniment de tercers, segons model inclòs en l'annex III.
Sexta. Presentació de sol·licituds
La sol·licitud i documentació complementària es presentarà en el Registre General de la Conselleria d'Educació, en els registres de les direccions territorials d'Educació, o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quan es presente en una oficina de Correus, es farà en sobre obert perquè el funcionari puga posar en la sol·licitud la data i el segell de Correus abans de la certificació. Els participants que no presenten directament la sol·licitud en el Registre General de la Conselleria d'Educació és convenient que comuniquen el lloc i la data de presentació de la sol·licitud al fax 345575967 de la Direcció General d'Ordenació i Centres Docents, a efectes merament informatius.
La presentació de la sol·licitud per part del sol·licitant de la subvenció comportarà l'autorització a la Conselleria d'Educació perquè esta obtinga de forma directa, mitjançant certificats telemàtics, l'acreditació del compliment de les obligacions tributàries i davant de la Seguretat Social, en els termes previstos en els articles 18 i 19 del Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions.
No obstant això, el sol·licitant podrà denegar expressament el consentiment, i haurà d'aportar llavors els certificats següents:
- Certificat positiu de l'Agència Estatal d'Administració Tributària, que acredite que el sol·licitant es troba al corrent de les seues obligacions.
- Certificat de la Tresoreria General de la Seguretat Social, acreditatiu que el sol·licitant es troba al corrent en el compliment de les seues obligacions amb la Seguretat Social.
- Certificat de les direccions territorials de la Conselleria d'Economia, Hisenda i Ocupació, acreditatiu que el sol·licitant no té deutes de naturalesa tributària amb la Generalitat.
Sèptima. Valoració de les sol·licituds
Als efectes previstos en esta orde, es constituirà una única comissió que realitzarà l'estudi, valoració i proposta d'assignació d'ajudes a les entitats participants.
Esta comissió estarà constituïda per:
President/a:
- El/la cap de l'Àrea d'Ordenació Acadèmica.
Vicepresident/a:
- El/la cap del Servici d'Ordenació Acadèmica.
Vocals:
- El/la cap del Servici Central de la Inspecció Educativa o persona en qui delegue.
- Un tècnic/a de la Direcció General d'Ordenació i Centres Docents, designat pel titular d'este òrgan directiu.
- Actuarà com a secretari/ària un funcionari de la Direcció General d'Ordenació i Centres Docents, designat pel titular d'este òrgan directiu. La comissió tindrà facultat per a resoldre tots els dubtes que sorgisquen en la interpretació de les bases, així com demanar als interessats la informació complementària que crega oportuna.
Per a la valoració de les sol·licituds, la Comissió tindrà en compte els criteris següents:
a) El nombre de centres docents en què el club o entitat esportiva desenrotlla la seua activitat (1 punt per cada centre docent). Fins a 20 punts.
b) El nombre d'alumnes participants en el projecte (1 punt per cada 100 participants). Fins a 20 punts.
c) Les modalitats o activitats fisicoesportives que promociona, atenent preferentment aquelles amb menor implantació en la societat. Fins a 15 punts.
d) La integració d'activitats i jocs d'innovació pedagògica. Fins a 15 punts.
e) Que les activitats plantejades promoguen el joc net, els valors de l'esport i la coeducació. Fins a 15 punts.
f) El nombre d'activitats i propostes plantejades. Fins a 15 punts.
g) La participació en el projecte del departament d'educació física del centre o centres docents i el desenrotllament d'una unitat didàctica específica. Fins a 20 punts.
h) La dotació de recursos materials i didàctics per al centre o centres docents. Fins a 20 punts.
i) La participació en el projecte de centres d'Educació Especial i centres d'Acció Educativa Singular o que desenrotllen un programa de compensació educativa. Fins a 20 punts.
j) La creació d'una escola esportiva en el centre o centres docents. Fins a 15 punts.
k) La participació del centre o centres docents en competicions per a alumnat en edat d'escolarització obligatòria. Fins a 15 punts.
La quantia de la totalitat de les ajudes a concedir no podrà excedir els 32.076 euros previstos en la línia de subvenció T5537000 del Programa 421.30, Ordenació Educativa, de la Conselleria d'Educació de la Generalitat per a l'exercici 2010, amb el desglossament següent:
a) Per als projectes que siguen valorats entre 15 i 50 punts, fins a un màxim de 2.076 euros.
b) Per als projectes que siguen valorats entre 51 i 100 punts, fins a un màxim de 10.000 euros.
c) Per als projectes que siguen valorats entre 101 i 190 punts, fins a un màxim de 20.000 euros.
d) Seran desestimats els projectes valorats per davall de 15 punts.
Les quantitats no disposades de qualsevol dels tres apartats anteriors podran aplicar-se, si és necessari, als que resulten deficitaris, sense que se supere mai globalment la quantitat màxima de 32.076 euros.
Octava. Resolució de la convocatòria
El termini màxim per a resoldre la present convocatòria serà de sis mesos des de l'endemà de la seua publicació en el Diari Oficial de la Comunitat Valenciana.
La Comissió de Valoració, a la vista de la documentació presentada i una vegada estudiades i valorades les sol·licituds, publicarà en els taulers d'anuncis de les direccions territorials d'Educació el llistat provisional de les entitats esportives sense ànim de lucre que hagen obtingut ajudes, amb expressió de la quantitat assignada. A este efecte, es concedirà un termini de 10 dies hàbils, a comptar de l'endemà de la seua publicació en els referits taulers d'anuncis, perquè les entitats participants puguen al·legar i si és el cas justificar el que consideren oportú davant de la Comissió de Valoració.
Una vegada estudiades les al·legacions presentades, la Comissió de Valoració, a través del Servici d'Ordenació Acadèmica de la Direcció General d'Ordenació i Centres Docents, que actuarà com a òrgan instructor del procediment, formularà la proposta de concessió de les ajudes al director general, qui resoldrà la convocatòria per delegació del conseller d'Educació, per a la seua publicació en el Diari Oficial de la Comunitat Valenciana.
Novena. Modificació de la resolució de concessió
Segons el que establix l'article 19.3 de la Llei 38/2003, de 17 de novembre, General de Subvencions, l'import de les ajudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
Tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en les normes reguladores, podrà donar lloc a la modificació de la resolució de concessió, en els termes establits en la normativa reguladora a este efecte. En este supòsit, es detraurà del total concedit l'excés sobre el cost de l'activitat, d'acord amb el que establix l'article 19.4 de la Llei 38/2003, de 17 de novembre, General de Subvencions.
Deu. Obligacions dels beneficiaris de les ajudes
Els beneficiaris de les ajudes es comprometen a:
a) Realitzar les activitats planificades.
b) Assignar l'import de l'ajuda rebuda per als gastos que generen les activitats realitzades l'any 2010.
c) Elaborar una memòria final de les activitats realitzades. La memòria de l'activitat serà supervisada pel departament d'educació física o, si és el cas, pel mestre o professor responsable de l'àrea d'educació física del centre, a fi de garantir la idoneïtat, seguretat i adequació del projecte. Esta memòria tindrà les següents característiques: extensió màxima de 10 pàgines, format Din A4 i font Arial 12 o semblant a doble espai en suport paper i informàtic. El termini de presentació d'esta memòria conclourà el 31 de gener de 2011 i haurà de ser remesa a la Direcció General d'Ordenació i Centres Docents. Es realitzarà atenent el guió següent:
- Objectius aconseguits
- Activitats realitzades
- Avaluació de les activitats realitzades
- Conclusions i propostes de millora.
- Informe de valoració del consell escolar del centre participant, oït el claustre.
d) Les entitats participants estaran subjectes a aquelles obligacions que els articles 14 i 18.4 de la Llei 38/2003, de 17 de novembre, General de Subvencions, establixen per als beneficiaris.
e) L'incompliment d'estes obligacions donarà lloc a l'exigència de responsabilitats o sancions que corresponguen, d'acord amb el que establix el títol IV «Infraccions i sancions administratives en matèria de subvencions» de la Llei 38/2003, de 17 de novembre, General de Subvencions.
Onze. Termini i justificació de les ajudes
Les entitats participants percebran l'ajuda atorgada, després de la justificació dels gastos que ha generat l'activitat subvencionada.
Per a això, remetran a la Direcció General d'Ordenació i Centres Docents, la documentació següent:
a) Compte justificatiu, en què s'haurà d'incloure sota responsabilitat del declarant:
- Desglossament de cada un dels gastos realitzats i el seu import.
- Els justificants del gasto o qualsevol altre document amb validesa jurídica que permeten acreditar el compliment de l'objecte de la subvenció. Els gastos s'acreditaran per mitjà de factures originals o fotocòpies compulsades que hagen sigut pagats amb anterioritat a la finalització del període de justificació (10 de novembre de 2010).
b) Quan el projecte haja sigut finançat, a més de les ajudes, amb fons propis o altres subvencions o recursos, haurà d'acreditar-se en la justificació l'import, procedència i aplicació de tals fons al projecte subvencionat.
Els documents justificatius a què fa referència esta base es podran presentar en el Registre General de la Conselleria d'Educació, en les direccions territorials d'Educació, o per mitjà de qualsevol de les altres formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
El termini de presentació de la justificació requerida conclourà el 10 de novembre de 2010.
Dotze. Reintegrament de subvencions
Serà procedent declarar la invalidesa de la resolució de concessió i el reintegrament de les quantitats percebudes per les entitats participants i l'exigència de l'interés de demora des del moment de pagament de les ajudes, en els casos que establixen els articles 36 i 37 de la Llei 38/2003, de 17 de novembre, General de Subvencions.